ROZHODNUTIE KOMISIE
z 30. novembra 2009
o prechodných opatreniach podľa nariadenia Európskeho parlamentu a Rady (ES) č. 853/2004 týkajúcich sa spracovania surového mlieka, ktoré nespĺňa požiadavky, v určitých prevádzkarniach na spracovanie mlieka v Bulharsku
[oznámené pod číslom K(2009) 9282]
(Text s významom pre EHP)
(2009/861/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 9,
keďže:
(1)
V nariadení Európskeho parlamentu a Rady (ES) č. 852/2004 z 29. apríla 2004 o hygiene potravín (2) sa pre prevádzkovateľov potravinárskych podnikov stanovujú všeobecné predpisy o hygiene potravín založené okrem iného na zásadách analýzy rizika a kritických kontrolných bodov. Stanovuje sa v ňom, že prevádzkovatelia potravinárskych podnikov musia dodržiavať určité postupy založené na týchto zásadách.
(2)
Nariadením (ES) č. 853/2004 sa pre prevádzkovateľov potravinárskych podnikov stanovujú osobitné hygienické predpisy pre potraviny živočíšneho pôvodu a dopĺňajú sa ním pravidlá stanovené v nariadení (ES) č. 852/2004. Pravidlá stanovené v nariadení (ES) č. 853/2004 zahŕňajú hygienické požiadavky týkajúce sa surového mlieka a mliečnych výrobkov.
(3)
V zmysle písmena c) oddielu B kapitoly 4 prílohy VI k Aktu o pristúpení Bulharska a Rumunska (ďalej len „akt o pristúpení“) bolo Bulharsku udelené prechodné obdobie, ktoré sa končí 31. decembra 2009, aby sa určitým prevádzkarniam na spracovanie mlieka umožnilo dosiahnuť súlad s hygienickými požiadavkami.
(4)
Určité prevádzkarne, ktoré sú oprávnené spracúvať surové mlieko, ktoré nie je v súlade s požiadavkami stanovenými v nariadení (ES) č. 853/2004 (ďalej len „mlieko, ktoré nespĺňa požiadavky“), sú uvedené v kapitole I dodatku k prílohe VI k aktu o pristúpení. Určité prevádzkarne, ktoré sú oprávnené spracúvať mlieko, ktoré spĺňa požiadavky, ako aj mlieko, ktoré nespĺňa požiadavky, za predpokladu, že takéto spracovanie sa vykonáva na oddelených výrobných linkách, sú uvedené v kapitole II daného dodatku.
(5)
Chovy na produkciu mlieka, ktoré nie sú v súlade s hygienickými požiadavkami stanovenými v nariadení (ES) č. 853/2004, sa nachádzajú na celom území Bulharska. Podiel surového mlieka, ktoré je v súlade s týmito požiadavkami a ktoré sa dodáva do prevádzkarní na spracovanie mlieka v Bulharsku, sa za posledné roky zvýšil iba veľmi málo.
(6)
Vzhľadom na aktuálnu situáciu je potrebné stanoviť časovo ohraničenú výnimku z hygienických požiadaviek stanovených v nariadení (ES) č. 853/2004 s cieľom umožniť Bulharsku, aby v sektore mlieka dosiahlo súlad s týmito požiadavkami.
(7)
Vzhľadom na túto situáciu by sa určitým prevádzkarniam na spracovanie mlieka uvedeným v prílohe I k tomuto rozhodnutiu malo umožniť na základe výnimky z nariadenia (ES) č. 853/2004, aby pokračovali v spracúvaní mlieka, ktoré spĺňa požiadavky, ako aj mlieka, ktoré nespĺňa požiadavky, aj po 31. decembri 2009, za predpokladu, že takéto spracúvanie sa bude vykonávať na oddelených výrobných linkách. Okrem toho by sa určitým prevádzkarniam na spracovanie mlieka uvedeným v prílohe II k tomuto rozhodnutiu malo umožniť, aby pokračovali v spracúvaní mlieka, ktoré nespĺňa požiadavky, bez oddelených výrobných liniek.
(8)
Uvádzanie na trh mliečnych výrobkov vyrobených z mlieka, ktoré nespĺňa požiadavky, by sa však malo obmedziť na Bulharsko alebo by sa takéto výrobky mali používať na ďalšie spracovanie v prevádzkarniach na spracovanie mlieka, na ktoré sa vzťahuje výnimka stanovená v tomto rozhodnutí.
(9)
Prechodné obdobie stanovené týmto rozhodnutím by sa malo obmedziť na dvadsaťštyri mesiacov so začiatkom od 1. januára 2010. Situácia v sektore mlieka v Bulharsku by sa mala preskúmať pred koncom uvedeného obdobia. Bulharsko by preto Komisii malo predložiť výročné správy o pokroku v modernizácii chovov na produkciu mlieka, ktoré dodávajú surové mlieko do prevádzkarní na spracovanie mlieka v tomto členskom štáte, a systému na zber a prepravu mlieka, ktoré nespĺňa požiadavky.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Na účely tohto rozhodnutia „mlieko, ktoré nespĺňa požiadavky“, je mlieko, ktoré nie je v súlade s požiadavkami stanovenými v podkapitolách II a III kapitoly I oddielu IX prílohy III k nariadeniu (ES) č. 853/2004.
Článok 2
Odchylne od požiadaviek stanovených v podkapitolách II a III kapitoly I oddielu IX prílohy III k nariadeniu (ES) č. 853/2004 prevádzkarne na spracovanie mlieka uvedené v prílohe I k tomuto rozhodnutiu môžu pokračovať v spracúvaní mlieka, ktoré spĺňa požiadavky, a mlieka, ktoré nespĺňa požiadavky, do 31. decembra 2011, za predpokladu, že ich spracovanie sa bude vykonávať na oddelených výrobných linkách.
Článok 3
Odchylne od požiadaviek stanovených v podkapitolách II a III kapitoly I oddielu IX prílohy III k nariadeniu (ES) č. 853/2004 prevádzkarne na spracovanie mlieka uvedené v prílohe II k tomuto rozhodnutiu môžu pokračovať v spracúvaní mlieka, ktoré nespĺňa požiadavky, bez oddelených výrobných liniek.
Článok 4
Mliečne výrobky vyrobené z mlieka, ktoré nespĺňa požiadavky, sa:
a)
umiestňujú na domáci trh v Bulharsku alebo
b)
používajú na ďalšie spracovanie v prevádzkarniach na spracovanie mlieka v Bulharsku uvedených v článkoch 2 a 3.
Takéto mliečne výrobky musia byť označené zdravotnou alebo identifikačnou značkou odlišnou od tých, ktoré sú uvedené v článku 5 nariadenia (ES) č. 853/2004.
Článok 5
Bulharsko predkladá Komisii výročné správy o pokroku pri dosahovaní súladu s nariadením (ES) č. 853/2004, pokiaľ ide o:
a)
chovy s produkciou mlieka, ktoré nespĺňa požiadavky;
b)
systém na zber a prepravu mlieka, ktoré nespĺňa požiadavky.
Prvá výročná správa bude Komisii predložená najneskôr do 31. decembra 2010 a druhá výročná správa najneskôr do 31. októbra 2011.
Tieto správy sa predložia na formulári stanovenom v prílohe III.
Článok 6
Toto rozhodnutie sa uplatňuje od 1. januára 2010 do 31. decembra 2011.
Článok 7
Toto rozhodnutie je určené členským štátom.
V Bruseli 30. novembra 2009